Sportverbod: 'Ons het nog baie werk om te doen' sê SARU | Maroela Media
Jurie Roux. Foto: http://whoswho.co.za/
Die Suid-Afrikaanse Rugby-unie (SARU) het Maandag gesê hy verstaan en ondersteun Fikile Mbalula, die minister van sport, se siening dat die kwessie van transformasie in sport dringend aandag moet geniet.
Jurie Roux, uitvoerende hoof van SARU, het in 'n verklaring gesê rugby het oor die afgelope twee of drie jaar 'n groot hersiening ondergaan in die manier wat sake gedoen word en hoe SARU homself meet. "Ons het definitief baie vordering gemaak, maar daar is geen twyfel dat ons nog baie werk het om te doen en vinniger kan beweeg nie," het Roux gesê.
"Transformasie is van groot strategiese belang vir SA Rugby om mededingend te bly en te oorleef in die sportlandskap in ons land. Ons barometer vir 2015 toon dat ons ons teikens in 11 uit 13 dimensies bereik het, soos ons met die regering ooreengekom het. Ons het baie vordering op en van die veld gemaak en oor die volgende paar maande sal ons toewyding aan transformasie nog duideliker word," het hy gesê.
Mbalula het vroeër Maandag aangekondig SARU, Krieket SA, Netbal SA en Atletiek SA mag voortaan nie gasheer speel vir enige groot internasionale sportgebeurtenisse in die land nie, aangesien hulle volgens hom nie hul transformasieteikens bereik het nie. Die aankondiging volg op die onlangse uitslae van die derde Eminent Persons Group (EPG) se 2014/2015 verslag oor transformasie in sport.
Roux het gesê hy is oortuig dat die verbod met die volgende verslag van EPG in November gelig sal word.
Hy het beklemtoon die verbod is nie van toepassing op bestaande toernooie, soos die Vodacom Superrugby-reeks, Castle Lager Rugbykampioenskap of die HSBC Kaapstad Sewes-reeks nie. Hy het bygevoeg SARU sal met die minister vergader oor hul hoop om die 2023 Rugby-wêreldbeker aan te bied, aangesien die bodproses reeds volgende maand begin.
Fikile Mbalula SARU
'Rowers' minute ná rooftog vas
Ruggraatlose en patetiese reaksie Jurie. Groei 'n paar. Ek het geen verdere belangstelling in SA Rugby of Krieket nie. Klomp verloorders, nes SA sokker.
Absoluut pateties. Kruip seker vir 'n ANC pos.
Gedienstige slafues van die anc puppet masters. 'n Skande vir wáre demokrasie.
Sover ek weet bly jy mededingend deur die beste te kies en nie na kleur te kyk nie. SA sport gaan tot niet gaan. Kan ons enige sportsman kwalik neem wat sy heil oorspeel gaan soek?